4η Βουλή των Νέων Αντιπροσώπων

**ΕΚΘΕΣΗ ΚΟΙΝΟΒΟΥΛΕΥΤΙΚΗΣ ΕΠΙΤΡΟΠΗΣ ΕΞΩΤΕΡΙΚΩΝ ΚΑΙ ΕΥΡΩΠΑΙΚΩΝ ΥΠΟΘΕΣΕΩΝ**

**Θέμα:** Η Σύμβαση της Λευκωσίας ως εργαλείο Πολιτιστικής Διπλωματίας

**ΣΥΝΟΨΗ:**Το θέμα που πραγματεύεται φέτος η Επιτροπή Εξωτερικών και Ευρωπαϊκών Υποθέσεων της 4ης Βουλής των Νέων Αντιπροσώπων είναι «Η Σύμβαση της Λευκωσίας ως Εργαλείο Πολιτιστικής Διπλωματίας και ο ρόλος της Κυπριακής Δημοκρατίας στην Ενίσχυση της Προστασίας της Παγκόσμιας Πολιτιστικής Κληρονομιάς». Η πολιτιστική διπλωματία χρησιμοποιείται εδώ και δεκαετίες από πολλές χώρες στον κόσμο. Στην Κύπρο έχουν γίνει κάποιες μεμονωμένες προσπάθειες ως προς την κατεύθυνση αυτή χωρίς όμως ουσιαστικά αποτελέσματα.

 Η προστασία, η προώθηση και η αξιοποίηση της πολιτιστικής μας κληρονομιάς στο πλαίσιο εφαρμογής, μεταξύ άλλων, και της «Σύμβασης της Λευκωσίας» είναι το μέσο άσκησης Πολιτιστικής Διπλωματίας. Με την Σύμβαση της Λευκωσίας είναι η πρώτη φορά που υπάρχει δυνατότητα προστασίας της πολιτιστικής κληρονομιάς από παράνομες δραστηριότητες. Η πολιτιστική διπλωματία ταυτίζεται με μία από τις βασικές συνιστώσες της επικοινωνίας των λαών μεταξύ τους και αποτελεί μία ήπια μορφή άσκησης εξωτερικής πολιτικής.

Η Πολιτιστική Κληρονομιά είναι ένα από τα σημαντικότερα στοιχεία μιας χώρας, γι’ αυτό και η προστασία της είναι χρέος της Πολιτείας και των ανθρώπων της.

Η χώρα μας μπορεί να αναλάβει πρωτοβουλίες σε διεθνές επίπεδο για να μεγιστοποιηθεί η επικοινωνία της Ευρώπης με τις συνορεύουσες ηπείρους και να συσφιχθούν οι μεταξύ τους σχέσεις και συνεργασίες.

Διαμέσου των εισηγήσεων που θα αναλυθούν εν συνεχεία, προτείνονται πρακτικές προτάσεις για την επίτευξη των διπλωματικών στόχων της Κυπριακής Δημοκρατίας (ΚΔ).

**ΕΙΣΑΓΩΓΗ:**

Η Κυπριακή Δημοκρατία ανέλαβε μεταξύ 22 Νοεμβρίου 2016 και 19 Μαΐου 2017 την προεδρία της Επιτροπής Υπουργών του Συμβουλίου της Ευρώπης. Κατά την περίοδο της εξάμηνης προεδρίας της ΚΔ, το Συμβούλιο της Ευρώπης (ΣτΕ), οριστικοποίησε τη συγγραφή μιας νέας Σύμβασης με θέμα *«Council of Europe Convention on Offences Related to Cultural Property»,* η οποία άνοιξε προς υπογραφή κατά την Υπουργική Σύνοδο της Επιτροπής Υπουργών που πραγματοποιήθηκε στη Λευκωσία στις 19 Μαΐου 2017. Η Σύμβαση είναι πλέον γνωστή ως *Σύμβαση της Λευκωσίας*. Η εν λόγω Σύμβαση αποτελεί την πρώτη διεθνή Σύμβαση η οποία προβλέπει ποινικοποίηση πράξεων κατά πολιτιστικών αγαθών.

Η προστασία της Πολιτιστικής Κληρονομιάς έχει τεθεί από το Υπουργείο Εξωτερικών ως προτεραιότητα της ΚΔ σε διάφορα διεθνή φόρα και το άνοιγμα προς υπογραφή της Σύμβασης της Λευκωσίας έρχεται να ενισχύσει τις προσπάθειες αυτές. Μέχρι σήμερα έχουν υπογράψει τη Σύμβαση δώδεκα κράτη (Κύπρος, Ελλάδα, Πορτογαλία, Σαν Μαρίνο, Αρμενία, Μεξικό, Σλοβακία, Ουκρανία, Ιταλία, Λετονία, Μαυροβούνιο και Ρωσική Ομοσπονδία) εκ των οποίων τα δύο την έχουν επικυρώσει (Κύπρος και Μεξικό). Για να τεθεί σε ισχύ η Σύμβαση χρειάζονται πέντε επικυρώσεις κρατών, τρείς εκ των οποίων να είναι από κράτη μέλη ΣτΕ.

Η Σύμβαση της Λευκωσίας αποτελεί σύγχρονο νομικό κείμενο μέσω της οποίας για πρώτη φορά ποινικοποιείται και καταπολεμείται η παράνομη εμπορία αρχαιοτήτων και πολιτιστικών αγαθών. Ειδικότερα, ποινικοποιεί την παράνομη διακίνηση πολιτιστικών αγαθών, την κλοπή, την παράνομη εκσκαφή, την καταστροφή ή λεηλασία πολιτιστικών αγαθών όπως και την παραποίηση εγγράφων σχετικών με αυτά τα αγαθά. Επιπλέον, η Σύμβαση υποχρεώνει τα συμβαλλόμενα κράτη να διασφαλίσουν ότι οι εγχώριες ποινικές νομοθεσίες τους καλύπτουν την ευθύνη τόσο φυσικών όσο και νομικών προσώπων.

Η Σύμβαση της Λευκωσίας αποτελεί ένα εργαλείο άσκησης πολιτιστικής Διπλωματίας. Η πολιτιστική Διπλωματία αποτελεί ήπιο μέσο άσκησης εξωτερικής πολιτικής και προσέγγισης των λαών. Πιο συγκεκριμένα εννοείται η ανταλλαγή ιδεών, πληροφοριών και άλλων πτυχών πολιτισμού ενός κράτους όπως η ιστορία, η γλώσσα και τα πολιτιστικά του επιτεύγματα. Στόχος είναι να ενισχυθεί η αμοιβαία κατανόηση και η χρήση του πολιτισμού μιας χώρας στις διεθνείς σχέσεις της ως μέσο προβολής, βελτίωσης της εικόνας της και σύσφιξης των σχέσεων με τους άλλους λαούς.

Η Κύπρος, νησί με ιστορία, αρχαιολογία, κουλτούρα και πολιτισμό αλλά και με στρατηγική θέση στο σταυροδρόμι τριών ηπείρων και πολλών μεγάλων πολιτισμών, επιβάλλεται να χρησιμοποιήσει το σημαντικό εργαλείο της πολιτιστικής διπλωματίας στις διεθνείς της σχέσεις.

**Ανάλυση:**

Η προώθηση της Σύμβασης της Λευκωσίας και η ταυτόχρονη άσκηση της πολιτιστικής διπλωματίας αποτελεί ένα αξιόπιστο εργαλείο της ΚΔ, το οποίο μέχρι στιγμής δεν έχει αξιοποιηθεί επαρκώς. Χώρες που ασκούν συστηματική και μεθοδική πολιτιστική διπλωματία έχουν αναδείξει και συγκεκριμένες αποτελεσματικές πρακτικές άμεσης ή έμμεσης πολιτικής. Σκοπός μιας συντονισμένης πολιτιστικής διπλωματίας πρέπει να είναι η προβολή της Πολιτιστικής Κληρονομιάς. Επιτακτική ανάγκη για την ΚΔ είναι ο εκσυγχρονισμός και η αναβάθμιση της πολιτιστικής διακυβέρνησης με υλοποίηση μακροχρόνιου σχεδίου στρατηγικής.

Η ενάσκηση της πολιτιστικής διπλωματίας στην Κύπρο εμφανίζει ένα ιδιαίτερο σχήμα. Η εμπλοκή πολλών υπηρεσιών, δύο κυρίως Υπουργείων, Υπουργείου Παιδείας, Πολιτισμού, Αθλητισμού και Νεολαίας και Υπουργείου Εξωτερικών (ΥΠΕΞ) καθιστά δύσκολη την προσπάθεια επικοινωνίας και συντονισμού. Η υλοποίηση σχεδίου για σύσταση Υφυπουργείου Πολιτισμού κρίνεται αναγκαία. Στο Υφυπουργείο μπορούν να μεταφερθούν αρμοδιότητες του Τμήματος Αρχαιοτήτων, των Πολιτιστικών Υπηρεσιών του , Υπουργείου Παιδείας, Πολιτισμού, Αθλητισμού και Νεολαίας, το κομμάτι της θεατρικής ανάπτυξης και μέρος των αρμοδιοτήτων του Γραφείου Τύπου και Πληροφοριών, οι οποίες σχετίζονται με τα οπτικοακουστικά μέσα και τέλος η Κυπριακή Εθνική Επιτροπή για την UNESCO.

Η προσπάθεια του ΥΠΕΞ για σύσφιξη των σχέσεων και δράσεων, μέσω των Τριμερών Συνεργασιών με τα γειτονικά κράτη, απέδωσε καρπούς για αυτό βαρύνουσας σημασίας κρίνεται η επέκτασή τους στις θεματικές του πολιτισμού και της προστασίας της Πολιτιστικής Κληρονομιάς. Επίσης, μπορεί να εντάσσεται το θέμα της υπογραφής και κύρωσης της Σύμβασης της Λευκωσίας σε όλες τις διμερείς συναντήσεις τόσο του Υπουργού και του Γενικού Διευθυντή του Υπουργείου Εξωτερικών όσο και των αρχηγών των διπλωματικών μας αποστολών.

Μία από τις πρώτες απαραίτητες κινήσεις αποτελεί η μετάφραση της Σύμβασης της Λευκωσίας σε όλες τις επίσημες γλώσσες των κρατών μελών του ΣτΕ. Αυτό θα επισπεύσει τη διαδικασία στα κράτη μέλη του Συμβουλίου της Ευρώπης για υπογραφή και επικύρωση της Σύμβασης.

Η Σύμβαση της Λευκωσίας μπορεί να αναδειχθεί από τα ακαδημαϊκά ιδρύματα της τριτοβάθμιας εκπαίδευσης. Συγκεκριμένα, η προώθηση της Σύμβασης είναι δυνατόν να πραγματοποιηθείμε εισαγωγή σχετικών μαθημάτων πολιτιστικής κληρονομιάς και διπλωματίας. Σημαντικό ρόλο μπορούν να διαδραματίσουν στοχευμένα άρθρα ακαδημαϊκών οι οποίοι ειδικεύονται σε θέματα διπλωματίας και εξωτερικής πολιτικής.

Οι Κύπριοι του εξωτερικού (π.χ. απόδημοι και πανεπιστημιακές κοινότητες) έχουν τη δυνατότητα να εντάξουν το θέμα της Σύμβασης της Λευκωσίας δια μέσου μιας συζήτησης που θα πραγματεύεται ζητήματα πολιτιστικής κληρονομιάς στις ετήσιες τους συναντήσεις.

Προτείνεται η ενθάρρυνση των κυπριακών οργανώσεων νεολαίας στη διοργάνωση προγραμμάτων ανταλλαγής νέων στο πλαίσιο Erasmus+. Με τον τρόπο αυτό νέες και νέοι από όλη την Ευρώπη θα έχουν την ευκαιρία να γνωρίσουν τον πολιτισμό της Κύπρου και να ενημερωθούν για την Σύμβαση της Λευκωσίας.

«Η καταστροφή της Πολιτιστικής Κληρονομιάς οποιουδήποτε λαού, σημαίνει την καταστροφή της Πολιτιστικής Κληρονομιάς ολόκληρης της ανθρωπότητας». (Προοίμιο της Διεθνούς Σύμβασης της Χάγης του 1954).

Η χώρα μας με την στρατηγική γεωγραφική της θέση, την συμμετοχή της στην Ευρωπαϊκή Ένωση και το ιδιαίτερο πολιτιστικό γίγνεσθαι μπορεί να αναλάβει πρωτοβουλίες σε ευρωπαϊκό και διεθνές επίπεδο για να μεγιστοποιηθεί η επικοινωνία της Ευρώπης με άλλες ηπείρους και να συσφιχθούν οι μεταξύ τους σχέσεις και συνεργασίες. Η Κύπρος μπορεί να διαδραματίσει σημαντικό ρόλο στη σύσφιξη των σχέσεων Ευρώπης-Ασίας-Αφρικής.

Ο διάλογος μεταξύ Ευρώπης-Ασίας-Αφρικής θα πρέπει να έχει ως στόχο την προώθηση της συνεργασίας στον πολιτιστικό τομέα. Η Κύπρος μπορεί να αναλάβει δραστηριότητες πραγματοποίησης επαφών, συνεργασιών και εκδηλώσεων πολιτιστικού χαρακτήρα. Παραδείγματος χάριν δράσεις που σχετίζονται με καλλιτεχνικές εκθέσεις, φεστιβάλ, κινηματογραφικές και θεατρικές παραγωγές και τέλος τη δημιουργία ευρασιατικής τηλεόρασης. Η δημιουργία αυτής της συχνότητας θα συμβάλλει στην αναγνώριση των πολιτιστικών εκδηλώσεων και στην καλύτερη γνωριμία με τα ήθη, τα έθιμα, τις παραδόσεις και τις καθημερινές συνήθειες των λαών. Επίσης, μπορεί να γίνει το μέσο για την προβολή των αξιακών συστημάτων και για την αλληλεπίδραση των αντιλήψεων εκάστης πλευράς, με επακόλουθο την επίτευξη αντικειμενικότερης και αμοιβαίας κατανόησης. Έτσι, συμβάλλει σημαντικά στην καταπολέμηση και στην εξάλειψη στερεοτύπων και διακρίσεων.

Η πολιτιστική προσέγγιση μπορεί να γίνει μέσω των οργανωμένων ανταλλαγών ή επισκέψεων επιστημόνων, διανοούμενων, καλλιτεχνών, αθλητών καθώς και σπουδαστών από τις ασιατικές και ευρωπαϊκές χώρες. Οι ανταλλαγές αυτές αποτελούν το ζωτικό χώρο ανάπτυξης παραγωγικών συνεργασιών σε διάφορους τομείς του ανθρωπίνου πνεύματος (επιστημονικού και καλλιτεχνικού).

Η πρωτοβουλία της Κυπριακής Δημοκρατίας με την Ιταλική Κυβέρνηση σε επίπεδο Ηνωμένων Εθνών για τη δημιουργία «Ομάδας Φίλων για την Προστασία της Πολιτιστικής Κληρονομιάς» είναι ενθαρρυντική, για αυτό η διεύρυνσή της με άλλα κράτη κρίνεται σημαντική.

Επιπλέον, η Κύπρος μπορεί να συμβάλλει στην προστασία της πολιτιστικής κληρονομιάς της Μέσης Ανατολής με τη δημιουργία ενός παρατηρητηρίου για την περιοχή. Η ίδρυση ενός κέντρου με έδρα την Κύπρο που σκοπό θα έχει τη στενή παρακολούθηση της πολιτιστικής κληρονομιάς στη Μέση Ανατολή και τη Βόρεια Αφρική, το οποίο θα συντονίζει τη δουλειά όλων των χωρών που εμπλέκονται στη γεωγραφική περιοχή θα ενίσχυε την προσπάθεια για προστασία της πολιτιστικής κληρονομιάς. Για την ίδρυση του εν λόγω κέντρου θα μπορούσαν να τύχουν εκμετάλλευσης διάφορα κονδύλια από την Ευρωπαϊκή Ένωση, τον Οργανισμό Ηνωμένων Εθνών, την UNESCO και άλλους φορείς που πιθανόν μπορούν να συνεισφέρουν. Καθοριστική θα είναι και η τεχνογνωσία αλλά και η εμπειρία που έχει το προσωπικό της διεθνούς «έδρας UNESCO για την ψηφιακή πολιτιστική κληρονομιά» του Τεχνολογικού Πανεπιστημίου Κύπρου. Μεταξύ άλλων το παρατηρητήριο θα στοχεύει στην καταγραφή και ψηφιοποίηση των αρχαίων μνημείων -κινητών και ακινήτων- καθώς και σύγχρονων έργων τέχνης.

Η δημιουργία εκστρατειών προβολής της πολιτιστικής κληρονομιάς είναι μία λύση με σοβαρές προοπτικές στην κυπριακή νήσο λόγω του ανεπτυγμένου τουρισμού. Επίσης, η τοποθέτηση ψηφιακών φωτογραφικών εκθέσεων σε αίθουσες αναμονής αεροδρομίων και λιμανιών, αλλά και σε χώρους όπου υπάρχει μαζική προσέλευση τουριστών, μπορεί να συμβάλει στην προώθηση του κυπριακού πολιτισμού.

Στο πλαίσιο της επετείου των εξήντα χρόνων από την ίδρυση της Κυπριακής Δημοκρατίας προτείνεται μια σειρά από εκδηλώσεις όπως η διοργάνωση ενός διεθνούς συνεδρίου για την πολιτιστική κληρονομιά ταυτόχρονα σε επίπεδο Γενεύης, Νέας Υόρκης, Βρυξελλών, Βιέννης, Παρισιού και Στρασβούργου. Επιπρόσθετα, στις Πρεσβείες της Κυπριακής Δημοκρατίας στο Εξωτερικό θα μπορούσαν να γίνουν αντίστοιχες εκδηλώσεις προσκαλώντας Κύπριους και Κύπριες καλλιτέχνες, φωτογράφους και μουσικούς που διαπρέπουν στο εξωτερικό. Με αυτό τον τρόπο προωθείται η στήριξή και η αναγνώρισή τους καθώς επίσης προωθείται η πολιτιστική διπλωματία.

**Συμπεράσματα:**

Μέσω της πιο πάνω ανάλυσης αναγνωρίζεται η ανάγκη ενδυνάμωσης των υφιστάμενων μέσων που προστατεύουν την πολιτιστική κληρονομιά τόσο σε τοπικό, όσο και σε διεθνές επίπεδο.

Οι προαναφερθείσες δράσεις έχουν ως κύριο σκοπό την προώθηση της Σύμβασης της Λευκωσίας με στόχο την ανάδειξη της προστασίας της πολιτιστικής κληρονομιάς και την ενίσχυση των διεθνών σχέσεων οι οποίες συμβάλλουν στην προαγωγή και ενδυνάμωση της Παγκόσμιας Πολιτιστικής Κληρονομιάς.

Καθοριστικός είναι ο ρόλος στην άσκηση Πολιτιστικής Διπλωματίας αφού διευρύνεται ο αριθμός των ατόμων που έρχονται σε επαφή με τον κυπριακό πολιτισμό, την κουλτούρα, την ιστορία, τα αρχαιολογικά και θρησκευτικά μνημεία της Κύπρου. Η Κυπριακή Δημοκρατία έχει στα χέρια της ένα ισχυρό εργαλείο που θα πρέπει να εφαρμόζει στην πράξη τους στόχους της εξωτερικής μας πολιτικής, που είναι αφενός η ενδυνάμωση των σχέσεων μας με άλλα κράτη και αφετέρου η γνωστοποίηση του Εθνικού μας προβλήματος.

Η Επιτροπή Εξωτερικών και Ευρωπαϊκών Υποθέσεων της 4ης Βουλής των Νέων Αντιπροσώπων εργάστηκε στη διαμόρφωση αυτών των πρακτικών προτάσεων, οι οποίες παρατίθενται πιο κάτω:

**ΠΡΟΤΑΣΕΙΣ/ΕΙΣΗΓΗΣΕΙΣ**

**Εισηγήσεις προς το Κράτος**

1. Δημιουργία στοχευμένης πολιτιστικής και πολιτισμικής στρατηγικής με ορίζοντα το 2030.
2. Άμεση υλοποίηση σχεδίου για σύσταση Υφυπουργείου Πολιτισμού. Στο Υφυπουργείο να μεταφερθούν αρμοδιότητες του Τμήματος Αρχαιοτήτων, των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας, το κομμάτι της θεατρικής ανάπτυξης και μέρος των αρμοδιοτήτων του Γραφείου Τύπου και Πληροφοριών, οι οποίες σχετίζονται με τα οπτικοακουστικά μέσα και τέλος η Κυπριακή Εθνική Επιτροπή για την UNESCO.
3. Να εντάσσεται θέμα της υπογραφής και κύρωσης της Σύμβασης της Λευκωσίας σε όλες τις διμερείς συναντήσεις του Υπουργού, του Γενικού Διευθυντή ΥΠΕΞ και των Αρχηγών Διπλωματικών Αποστολών.
4. Αξιοποίηση των υφιστάμενων διμερών ή πολυμερών προγραμμάτων πολιτιστικής συνεργασίας και ανταλλαγών και επιδίωξη δημιουργίας εδρών κυπριακών σπουδών στο εξωτερικό.
5. Μετάφραση της Σύμβασης της Λευκωσίας σε όλες τις επίσημες γλώσσες κρατών μελών του ΣτΕ.
6. Πραγματοποίηση συνεδρίου/εκδήλωσης από Μόνιμη Αντιπροσωπεία στο Συμβούλιο της Ευρώπης στο Στρασβούργο, με σκοπό τη ανάδειξη και προώθηση της Σύμβασης της Λευκωσίας.
7. Προσέγγιση και άλλων κρατών με ιδιαίτερο ενδιαφέρον στην προστασία της πολιτιστικής κληρονομιάς για Ένταξη τους στην «Ομάδα Φίλων για την Προστασία της Πολιτιστικής Κληρονομιάς», πρωτοβουλία της ΚΔ και της Ιταλίας σε επίπεδο Ηνωμένων Εθνών.
8. Απόσπαση ή διορισμός Κύπριων Λειτουργών στις αρμόδιες διευθύνσεις Διεθνών Οργανισμών που χειρίζονται θέματα σχετικά με πολιτισμό (Συμβούλιο της Ευρώπης, Ηνωμένα Έθνη, UNESCO κλπ).
9. Ένταξη του θέματος της Σύμβασης της Λευκωσίας δια μέσου μιας συζήτησης που θα πραγματεύεται ζητήματα πολιτιστικής κληρονομιάς στις ετήσιες τους συναντήσεις των Κυπρίων αποδήμων.
10. Δημιουργία Διπλωματικής Ακαδημίας όπου μεταξύ άλλων θα διδάσκονται θέματα Πολιτιστικής Διπλωματίας.
11. Δημιουργία διαφημιστικής εκστρατείας σε δημόσιους χώρους που θα έχουν ως σκοπό την προβολή της πολιτιστικής κληρονομιάς.
12. Ψήφιση επί μέρους νόμων και κανονισμών σχετικά με την εφαρμογή της Σύμβασης της Λευκωσίας στην Κυπριακή Δημοκρατία.
13. Ενίσχυση υφιστάμενων νομοθεσιών για επιβολή πιο αυστηρών ποινών όσον αφορά στην καταστροφή πολιτιστικής κληρονομιάς.
14. Δημιουργία και αξιοποίηση του θεσμού του περιοδεύοντος Πρέσβεως και από την ΚΔ, με έδρα την Λευκωσία. Ο Πρέσβης να περιοδεύει σε διάφορες χώρες και να προωθεί τις δράσεις της ΚΔ και τη Σύμβαση της Λευκωσίας.
15. Να γίνει στοχευμένα ένα διεθνές συνέδριο για την πολιτιστική κληρονομιά ταυτόχρονα σε επίπεδο Γενεύης, Νέας Υόρκης, Βρυξελλών, Βιέννης, Παρισιού και Στρασβούργου το 2020 με αφορμή τα 60χρονα της ΚΔ.
16. Ίδρυση παρατηρητηρίου της πολιτιστικής κληρονομιάς των κρατών της Μέσης Ανατολής.

**Εισηγήσεις προς την Κοινωνία των Πολιτών**

1. Ένταξη του θέματος της Σύμβασης της Λευκωσίας δια μέσου μιας συζήτησης που θα πραγματεύεται ζητήματα πολιτιστικής κληρονομιάς στις ετήσιες τους συναντήσεις των Κυπρίων αποδήμων.
2. Ενημέρωση για την πολιτιστική διπλωματία τόσο των μη κυβερνητικών οργανώσεων όσο και των κυβερνητικών οργανώσεων που ασχολούνται με θέματα της νεολαίας και με θέματα πολιτισμού.
3. Συνεργασία με ιδιωτικούς φορείς που ασχολούνται με τον πολιτισμό (π.χ. Ίδρυμα Λεβέντη).
4. Στήριξη και προώθηση Κυπρίων καλλιτεχνών (φωτογράφων, μουσικών) στο εξωτερικό με σκοπό την προώθηση της πολιτιστικής διπλωματίας.

**Εισηγήσεις προς τη Νεολαία**

1. Eνθάρρυνση των κυπριακών οργανώσεων νεολαίας στη διοργάνωση προγραμμάτων ανταλλαγής νέων στο πλαίσιο Erasmus+.